**Projektas**

**KAIŠIADORIŲ RAJONO SAVIVALDYBĖS TARYBA**

**SPRENDIMAS**

**DĖL MOKESČIO UŽ NAUDOJIMĄSI KAIŠIADORIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS MOKĖJIMO, ADMINISTRAVIMO IR KONTROLĖS TVARKOS APRAŠO PATVIRTINIMO**

2024 m. d. Nr. V17E-

Kaišiadorys

Vadovaudamasi Lietuvos Respublikos vietos savivaldos įstatymo 6 straipsnio 32 punktu, Lietuvos Respublikos kelių įstatymo 20 straipsnio 2 dalimi, Lietuvos Respublikos kelių priežiūros ir plėtros programos finansavimo įstatymo 7 straipsnio 2 dalimi, Kaišiadorių rajono savivaldybės taryba nusprendžia:

Patvirtinti Mokesčio už naudojimąsi Kaišiadorių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis mokėjimo, administravimo ir kontrolės tvarkos aprašą.

Savivaldybės meras

Sprendimo projektą teikia

Savivaldybės meras Šarūnas Čėsna

Rengėja

Justė Kasparavičienė

SUDERINTA

Asta Masaitienė Rasa Baranauskaitė Darius Jocys

Karolis Petkevičius Tomas Vaicekauskas

2024-

PATVIRTINTA

Kaišiadorių rajono savivaldybės tarybos

2024 m. d. sprendimu Nr.

**MOKESČIO UŽ NAUDOJIMĄSI KAIŠIADORIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS MOKĖJIMO, ADMINISTRAVIMO IR KONTROLĖS TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokesčio už naudojimąsi Kaišiadorių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis mokėjimo, administravimo ir kontrolės tvarkos aprašas (toliau – Aprašas) nustato mokesčio už naudojimąsi Kaišiadorių rajono savivaldybės vietinės reikšmės viešaisiais keliais (įskaitant gatves) apskaičiavimą, mokėjimo, administravimo ir kontrolės tvarką.

2. Apraše vartojamos sąvokos suprantamos taip, kaip jos apibrėžtos Lietuvos Respublikos kelių įstatyme ir kituose galiojančiuose teisės aktuose.

**II SKYRIUS**

**MOKESČIO MOKĖJIMO TVARKA**

3. Transporto priemonių savininkai, valdytojai ar jų įgalioti asmenys privalo sumokėti vienkartinį, mėnesinį ar metinį mokestį už kiekvieną transporto priemonę, mokėjimo dokumente nurodydami tos transporto priemonės (vilkiko, priekabos, puspriekabės) valstybinius numerius.

4. Mokestis mokamas į Lietuvos Respublikos valstybės biudžetą Kelių priežiūros ir plėtros programai finansuoti, nurodant Valstybinės mokesčių inspekcijos prie Finansų ministerijos viršininko ir Muitinės departamento prie Finansų ministerijos generalinio direktoriaus įsakymu patvirtintą įmokos kodą 7840 „Mokestis už važiavimą keliais Lietuvos Respublikoje, Europos Sąjungos valstybėse narėse ir kitose užsienio valstybėse įregistruotomis transporto priemonėmis (jų junginiais), kurių matmenys su kroviniu ar be jo ir (ar) ašies (ašių) apkrova ir (ar) transporto priemonės (jų junginio) leidžiama bendroji masė viršija maksimalius leidžiamus dydžius“.

5. Mokestis sumokamas, kai pateikiamas prašymas sutikimui gauti ir suderinamas transporto priemonės maršrutas ir sąlygos su Kaišiadorių rajono savivaldybės administracijos Ūkio plėtros ir statybos skyriumi (toliau – Statybos skyrius). Sumokėjus mokestį Statybos skyriui, pateikiamas sumokėjimo dokumentas. Gavus šį dokumentą, išduodamas sutikimas, kuriame įrašoma sumokėto mokesčio data ir numeris. Sutikimas išduodamas važiuoti tik ta transporto priemone, už kurią sumokėtas mokestis.

6. Sumokėtas mokestis didžiagabaritės ir (ar) sunkiasvorės transporto priemonės savininko ar valdytojo arba jo įgalioto asmens prašymu gali būti grąžintas arba sumokėta pinigų suma gali būti panaudota sumokėti už važiavimą ta pačia ar kita didžiagabarite ir (ar) sunkiasvore transporto priemone.

7. Dėl mokesčio grąžinimo ar panaudojimo sumokėti už važiavimą kita didžiagabarite ir (ar) sunkiasvore transporto priemone turi būti kreipiamasi į Kaišiadorių rajono savivaldybės administraciją raštu arba elektroniniu paštu.

**III SKYRIUS**

**MOKESČIO APSKAIČIAVIMO TVARKA IR DYDŽIAI**

8. Už naudojimąsi Kaišiadorių rajono savivaldybės vietinės reikšmės viešaisiais keliais važiuojant transporto priemonėmis, kurių matmenys su kroviniu ar be jo viršija maksimalius leidžiamus, transporto priemonių savininkai ar valdytojai arba jų įgalioti asmenys moka 1 lentelėje nurodyto dydžio mokestį.

1 lentelė

|  |  |  |  |  |  |
| --- | --- | --- | --- | --- | --- |
| Didžiausi leidžiami matmenys viršyti (centimetrais) | | | Mokesčio dydis (eurais) | | |
| Aukštis | Plotis | Ilgis | Vienkartinis tarifas, iki 10 kilometrų | Mėnesio tarifas | Metų tarifas |
| – | 10–20 | – | 1,70 | 81 | 405 |
| 11–30 | 21–60 | 101–300 | 2,00 | 94 | 473 |
| 31–50 | 61–100 | 301–500 | 2,10 | 101 | 506 |

9. Jeigu 1 lentelėje nurodyti transporto priemonės ar jų junginio matmenys su kroviniu ar be jo yra didesni už didžiausius leidžiamus matmenis daugiau negu nurodyta lentelėje, transporto priemonė ar jų junginys tampa ypač pavojinga saugiam eismui. Tokioms didžiagabaritėms motorinėms transporto priemonėms ar jų junginiams taikomas vienkartinis mokestis, kuris apskaičiuojamas taip: prie didžiausio ribinio tarifo pridedamas papildomas 0,28 euro mokestis už kiekvieno didžiausio leidžiamo matmens viršijimą, t. y. už kiekvieną aukščio viršijimą 10 cm, pločio viršijimą 10 cm ar ilgio viršijimą 1 m, ir dauginama iš koeficiento 1,5. Visais atvejais, jeigu viršijami du ar visi trys matmenys, mokestis nustatomas sumuojant mokesčius už atskirų didžiausių leidžiamų matmenų viršijimą.

10. Už naudojimąsi Kaišiadorių rajono savivaldybės vietinės reikšmės viešaisiais keliais važiuojant sunkiasvorėmis motorinėmis transporto priemonėmis, kai ašies (ašių) apkrova su kroviniu ar be jo viršija maksimalius leidžiamus dydžius, sunkiasvorių motorinių transporto priemonių savininkai ar valdytojai arba jų įgalioti asmenys moka 2 lentelėje nurodyto dydžio mokestį.

2 lentelė

|  |  |  |
| --- | --- | --- |
| Didžiausia leidžiama ašies (ašių) apkrova viršyta (tonomis) | Mokesčio dydis (eurais) | |
| Vienkartinis, iki 10 kilometrų | Mėnesio |
| 0,6–1 | 0,97 | 68 |
| 1,1–1,5 | 1,52 | 107 |
| 1,6–2 | 2,22 | 155 |
| 2,1–3 | 3,85 | 269 |
| 3,1–4 | 6,25 | 437 |
| 4,1–5 | 9,03 | – |
| 5,1–6 | 11,12 | – |
| 6,1–7 | 13,20 | – |
| 7,1–8 (įskaitytinai) | 15,98 | – |

11. Mokestis nustatomas sumuojant mokesčius už kiekvienos ašies (ašių) didžiausios leidžiamos ašies (ašių) apkrovos viršijimą. Jeigu sunkiasvorės motorinės transporto priemonės ar jų junginio ašies (ašių) apkrova su kroviniu ar be jo viršija 8 t, tokioms sunkiasvorėms motorinėms transporto priemonėms ar jų junginiams taikomas vienkartinis tarifas, kuris apskaičiuojamas taip: prie didžiausiojo ribinio tarifo pridedamas papildomas 2 eurų mokestis už kiekvieną ašies (ašių) apkrovos viršijimą 1 toną.

12. Už naudojimąsi Kaišiadorių rajono savivaldybės vietinės reikšmės viešaisiais keliais važiuojant sunkiasvoriais traktoriais ir savaeigėmis mašinomis ar jų junginiais, kurių ašies (ašių) apkrova viršija maksimalius leidžiamus dydžius, sunkiasvorių traktorių ir savaeigių mašinų ar jų junginių savininkai ar valdytojai arba jų įgalioti asmenys moka 3 lentelėje nurodyto dydžio mokestį.

3 lentelė

|  |  |  |
| --- | --- | --- |
| Didžiausia leidžiama ašies (ašių) apkrova viršyta (tonomis) | Mokesčio dydis (eurais) | |
| Vienkartinis, iki 10 kilometrų | Mėnesio |
| 0,6–1 | 0,32 | 22 |
| 1,1–1,5 | 0,51 | 35 |
| 1,6–2 | 0,74 | 51 |
| 2,1–3 | 1,28 | 90 |
| 3,1–4 | 2,08 | 145 |
| 4,1–5 | 3,01 | – |
| 5,1–6 | 3,70 | – |
| 6,1–7 | 4,40 | – |
| 7,1–8 (įskaitytinai) | 5,32 | – |

13. Mokestis nustatomas sumuojant mokesčius už kiekvienos ašies didžiausios leidžiamos ašies (ašių) apkrovos viršijimą.

14. Kai viršijama didžiausia leidžiama ašies (ašių) apkrova ir masė, nustatomas tas mokesčio dydis, kuris yra didesnis.

15. Už naudojimąsi Kaišiadorių rajono savivaldybės vietinės reikšmės viešaisiais keliais sunkiasvoriais traktoriais ir savaeigėmis mašinomis ar jų junginiais, kurių masė su kroviniu ar be jo yra didesnė už didžiausią leidžiamą masę, sunkiasvorių traktorių ir savaeigių mašinų ar jų junginių savininkai ar valdytojai arba jų įgalioti asmenys moka 4 lentelėje nurodyto dydžio mokestį.

4 lentelė

|  |  |
| --- | --- |
| Didžiausia leidžiama masė viršyta (tonomis) | Vienkartinis ribinis tarifas už kiekvieną viršytą toną (eurais už iki 10 kilometrų) |
| 1–20 | 0,19 |
| 21–40 | 0,28 |
| Daugiau kaip 40 | 0,41 |

16. Už naudojimąsi Kaišiadorių rajono savivaldybės vietinės reikšmės viešaisiais keliais važiuojant sunkiasvorėmis motorinėmis transporto priemonėmis ar jų junginiais, kurių masė su kroviniu ar be jo yra didesnė už didžiausiąją leidžiamą ir yra didesnė kaip 40 t, transporto priemonių ar jų junginių savininkai ar valdytojai arba jų įgalioti asmenys moka 5 lentelėje nurodyto dydžio mokestį.

5 lentelė

|  |  |  |  |
| --- | --- | --- | --- |
| Didžiausia leidžiama masė viršyta (tonomis) | Vienkartiniai ribiniai tarifai už kiekvieną viršytą toną,  eurais už 10 km | Mėnesio ribiniai tarifai\*,  eurais | Metų ribiniai tarifai\*,  eurais |
| 1–20 | 1,30 | 173 | 1 384 |
| 21–40 | 1,44 | – | – |
| Daugiau kaip 40 | 1,88 | – | – |

\* Taikoma šešių ar daugiau ašių transporto priemonėms, kurias sudaro motorinė transporto priemonė ir priekaba (puspriekabė), kurių ne mažiau kaip penkių ašių ratai yra suporinti, ašies (ašių) apkrova yra ne didesnė už didžiausią leidžiamą ašies (ašių) apkrovą ir masė yra didesnė už didžiausią leidžiamą masę, tačiau ne didesnė kaip 48 t.

17. Kai viršijama didžiausia leidžiama ašies (ašių) apkrova ir masė, nustatomas tas mokesčio dydis, kuris yra didesnis.

18. Mokestis nemokamas už transporto priemones, nurodytas Lietuvos Respublikos kelių priežiūros ir plėtros programos finansavimo įstatyme.

**IV SKYRIUS**

**BAIGIAMOSIOS NUOSTATOS**

19.  Vykdant Aprašo nuostatas, fizinių asmenų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitais asmens duomenų tvarkymą ir privatumo apsaugą reglamentuojančiais teisės aktais.

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

**SPRENDIMO „DĖL MOKESČIO UŽ NAUDOJIMĄSI KAIŠIADORIŲ RAJONO SAVIVALDYBĖS VIETINĖS REIKŠMĖS VIEŠAISIAIS KELIAIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS MOKĖJIMO, ADMINISTRAVIMO IR KONTROLĖS TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2024 m. d.

**1. PROJEKTO TIKSLAI IR UŽDAVINIAI**

Sprendimo projekto tikslas – patvirtinti Mokesčio už naudojimąsi Kaišiadorių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis mokėjimo, administravimo ir kontrolės tvarkos aprašą (toliau – Aprašas).

Aprašas parengtas vadovaujantis Lietuvos Respublikos kelių įstatymo 20 straipsniu, Lietuvos Respublikos kelių priežiūros ir plėtros programos finansavimo įstatymo 7 straipsniu. Šie teisės aktai nustato, kad Transporto priemonių ar jų junginių, kurių techniniai parametrai viršija didžiausius leidžiamus naudojantis keliais transporto priemonės ar jų junginio techninius parametrus, valdytojai, norintys naudotis vietinės reikšmės keliais važiuojant didžiagabaritėmis ir (ar) sunkiasvorėmis transporto priemonėmis, gali tik susiderinę su kelio savininku, sumokėję nustatytą mokestį ir gavę jo sutikimą.

**2. LĖŠŲ POREIKIS IR** **ŠALTINIAI**

Nėra.

**3. SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

Priėmus sprendimą, bus patvirtintas Mokesčio už važiavimą Kaišiadorių rajono savivaldybės vietinės reikšmės viešaisiais keliais važiuojant didžiagabaritėmis ir (ar) sunkiasvorėmis transporto priemonėmis mokėjimo, administravimo ir kontrolės tvarkos aprašas.

Apraše nurodoma mokesčio mokėjimo tvarka ir įmokų dydžiai fiziniams ar juridiniams asmenims, kurie naudosis vietinės reikšmės viešaisiais keliais vykstant didžiagabaritėmis ir (ar) sunkiasvorėmis transporto priemonėmis.

**4. KITI SPRENDIMUI PRIIMTI REIKALINGI PAGRINDIMAI, SKAIČIAVIMAI AR PAAIŠKINIMAI**

Nėra.

Ūkio plėtros ir statybos skyriaus vyriausioji specialistė Justė Kasparavičienė